BEGRUNDELSE

1.BAGGRUND FOR FORSLAGET

Begrundelse og formål

Dette er et forslag til Rådets afgørelse til erstatning for Rådets nuværende afgørelse nr. 376/2014/EU af 12. juni 2014, som er vedtaget på grundlag af artikel 349 i traktaten om Den Europæiske Unions funktionsmåde (TEUF). Denne artikel giver mulighed for at træffe særlige foranstaltninger til fordel for regionerne i EU's yderste periferi på grund af forhold, som er vedvarende og kumulative, og som alvorligt hæmmer disse regioner i deres udvikling og påvirker deres økonomiske og sociale situation. Den tillader sådanne foranstaltninger, såfremt de ikke underminerer EU-rettens, herunder det indre markeds og de fælles politikkers, integritet og sammenhæng. Den nuværende afgørelse tillader Portugal at anvende en punktafgift, som er reduceret med op til 75 % af Portugals normalsats, på rom og likører, som fremstilles og forbruges i Madeira, og likører og brændevin, som fremstilles og forbruges i Azorerne. Den gældende afgørelse udløber den 31. december 2020.

Formålet med denne foranstaltning er at kompensere producenterne i de portugisiske regioner i den yderste periferi for den konkurrencemæssige ulempe, der skyldes deres fjerne beliggenhed, deres status som øsamfund, deres lille areal, deres vanskelige topografiske og klimatiske forhold og deres økonomiske afhængighed af nogle få produkter, og som alvorligt hæmmer deres udvikling. Som følge af disse omstændigheder har producenterne i den yderste periferi større produktionsomkostninger end deres konkurrenter på fastlandet.

Henset til afgørelsens udløbsdato iværksatte Europa-Kommissionen en ekstern undersøgelse for at få vurderet den aktuelle ordning og de potentielle virkninger af eventuelle alternativer i perioden efter 2020, herunder det alternativ, som nærværende forslag bygger på.

Dette forslag indebærer, at undtagelsen forlænges indtil 2027 og udvides til også at omfatte salg på Azorerne af lokalt fremstillet rom med opretholdelse af satsnedsættelsen på 75 % samt salg på det portugisiske fastland af alle omfattede varer med en punktafgift, som er reduceret med 50 %.

Sammenhæng med de gældende regler på samme område

I sin meddelelse fra 2017 om et strategisk partnerskab med regionerne i EU's yderste periferi bemærkede Kommissionen, at regionerne i den yderste periferi fortsat har store udfordringer, hvoraf mange er vedvarende. Denne meddelelse præsenterer Kommissionens tilgang til at støtte disse regioner i at bygge videre på deres enestående aktiver og at identificere nye sektorer, som kan skabe vækst og beskæftigelse.

I denne forbindelse er det sigtet med dette forslag at støtte de portugisiske regioner i den yderste periferi i at bygge videre på deres aktiver for at fremme lokal vækst og beskæftigelse i en bestemt sektor, nemlig alkohol. Dette forslag supplerer programmet for bestemte områder som følge af disses afsides beliggenhed og status af øsamfund (POSEI), som er målrettet mod at støtte den primære sektor og råvareproduktionen.

Sammenhæng med Unionens politik på andre områder

Forslaget stemmer overens med strategien for det indre marked fra 2015, hvor Kommissionen forpligter sig til at skabe et stærkere og mere retfærdigt indre marked til gavn for alle interessenter. Et af målene med den foreslåede foranstaltning er at afbøde de ekstra omkostninger, som virksomheder i den yderste periferi har, og som hæmmer deres fulde deltagelse i det indre marked. På grund af de berørte begrænsede produktionsmængder forventes ingen negative konsekvenser for et velfungerende indre marked.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

Retsgrundlag Retsgrundlaget er artikel 349 i TEUF. Denne bestemmelse sætter Rådet i stand til at vedtage særlige bestemmelser med henblik på at tilpasse anvendelsen af traktaterne i regionerne i den yderste periferi. Nærhedsprincippet Rådet har enekompetence til på grundlag af artikel 349 i TEUF at vedtage særlige foranstaltninger med henblik på at tilpasse anvendelsen af traktaterne, herunder de fælles politikker, i regionerne i EU's yderste periferi på grund af de vedvarende ugunstige vilkår, der påvirker disse regioners sociale og økonomiske situation. Dette gælder også for indrømmelse af undtagelser fra artikel 110 i TEUF. Forslaget er derfor i overensstemmelse med nærhedsprincippet. Proportionalitetsprincippet Dette forslag er i overensstemmelse med proportionalitetsprincippet som fastsat i artikel 5, stk. 4, i traktaten om Den Europæiske Union. Den foreslåede ændring går ikke videre, end hvad der er nødvendigt for at afhjælpe de pågældende problemer og på den måde nå traktatens mål om et effektivt og velfungerende indre marked. Navnlig vil forslaget om udvidelse af de reducerede satser til også at gælde det portugisiske fastland styrke konkurrenceevnen hos producenterne i de portugisiske regioner i den yderste periferi med begrænsede negative virkninger i form af mistet provenu og administrative byrder og bringe dem på lige fod med producenter af lignende produkter på det portugisiske fastland. Valg af retsakt Forslag til Rådets afgørelse til erstatning for Rådets afgørelse nr. 376/2014/EU.

3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER

Efterfølgende evaluering af eksisterende lovgivning

Den eksterne undersøgelse viste, at producenterne i regionerne i den yderste periferi fortsat har højere produktionsomkostninger end konkurrenterne på fastlandet, hvilket de i øjeblikket kompenseres for med punktafgiftsnedsættelsen. Desuden afdækkede undersøgelsen følgende to problemer, som er opstået siden vedtagelsen af den gældende afgørelse.

For det første viser den eksterne undersøgelse, at der nu fremstilles rom i Azorerne, men at dette produkt ikke indgår i den nuværende ordning. Imidlertid omfatter ordningen rom fremstillet på Madeira, hvilket medfører ulige vilkår for romproducenterne i disse to regioner. For det andet viser undersøgelsen, at ud over den nye romproduktion i Azorerne er romproduktionen i Madeira stigende, og ikke al rom kan sælges lokalt på grund af det begrænsede marked i regionerne i den yderste periferi. De ekstra omkostninger ved at få adgang til markedet på det portugisiske fastland er en hindring for disse producenter, hvorfor der sættes rom på lager, og det koster penge.

Høringer af interesserede parter